Oficialusis leidinys L 286 , 30/10/2001 p. 0004 - 0005



Tarybos bendrieji veiksmai 2001 m. spalio 29 d. dėl Europos Sąjungos prisidėjimo prie konflikto sprendimo proceso Pietų Osetijoje (2001/759/BUSP) EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 14 straipsnį, kadangi: (1) 2001 m. vasario 26 d. Taryba pareiškė ketinanti vaidinti aktyvesnį politinį vaidmenį Pietų Kaukaze ir ieškoti papildomų būdų remti pastangas, kad būtų užkirstas kelias konfliktams šiame regione ir jie sprendžiami ypač stiprinant bendradarbiavimą su Europos saugumo ir bendradarbiavimo organizacija (ESBO). (2) ESBO globojant, kaip konfliktų sprendimo mechanizmas buvo įsteigtos Jungtinė kontrolės komisija (JKK) ir ekspertų grupė. JKK mandatas yra tirti esamą padėtį Osetijos konflikto zonoje, ypač saugumo srityje, o ekspertų grupės tikslas — parengti Pietų Osetijos tarpinį politinį statusą. (3) Kad būtų paspartintos derybos dėl konflikto Pietų Osetijoje sprendimo, ESBO ir suinteresuotos šalys (Gruzija, Pietų Osetija, Rusijos Federacija ir Šiaurės Osetija) ketina įsteigti nuolatinius sekretoriatus, kurie padėtų JKK ir ekspertų grupės, kaip pagrindinių konflikto sprendimo proceso instrumentų, veiklai. (4) Šiuo tikslu ESBO nusprendė įsteigti savanoriškų įnašų fondą JKK sekretoriato ir ekspertų grupės veiklai remti. (5) Europos Sąjunga mano, kad prisidėjimas prie šio fondo tikslų paremtų jos tikslus šiame regione, taip pat sustiprintų jos ir kartu ESBO vaidmenį sprendžiant šį konfliktą, ir dėl to sutinka mokėti tokį įnašą, NUSTATĖ ŠIUOS BENDRUOSIUS VEIKSMUS: 1 straipsnis 1. Europos Sąjunga prisideda prie konflikto sprendimo proceso Pietų Osetijoje stiprinimo. 2. Šiuo tikslu Europos Sąjunga sumoka įnašą ESBO nuolatiniams sekretoriatams steigti, kad padėtų JKK veiklai, taip pat JKK ir ekspertų grupės susitikimų išlaidoms padengti, kad būtų padidintas šių institucijų, kuriems patikėtas konflikto sprendimas, veiklumas. 2 straipsnis 1. Šiais bendraisiais veiksmais nustatytos finansinės paramos išmokėjimas yra siejamas su JKK pirmininkų sprendimu įkurti sekretoriatus ir per artimiausius 12 mėnesių surengti ne mažiau kaip du JKK ir ekspertų grupės susitikimus. Be to, ir Gruzijos, ir Pietų Osetijos pusės turėtų parodyti akivaizdžias pastangas siekti realios politinės pažangos rengiant ilgalaikį ir taikų savo nesutarimų sprendimą. 2. Taryba paveda Komisijai įgyvendinti šiuos bendruosius veiksmus, kad būtų laikomasi 1 straipsnio 2 dalyje nurodyto tikslo. Komisija sudaro finansinį susitarimą su ESBO dėl Europos Sąjungos įnašo, mokamo kaip subsidija, naudojimo. Subsidija skiriama visų pirma biuro įrangai ir reikmenims, dviejų įstaigų patalpų atnaujinimui ir išlaikymui per dvylika mėnesių, taip pat Gruzijos ir Pietų Osetijos pusių misijų išlaidoms JKK ir ekspertų grupės susitikimuose. 3. ESBO atstovybė Gruzijoje yra atsakinga už sekretoriatų įkūrimą ir misijų išlaidų apmokėjimą. 4. Komisija per savo delegaciją Tbilisyje palaiko glaudų ryšį su ESBO, kad galėtų stebėti ir įvertinti pažangą, užtikrinti šių veiksmų sėkmę ir teisingą subsidijos naudojimą šio straipsnio 2 dalyje nustatytiems tikslams. 5. Komisija Tarybai atsiskaito per pirmininkaujančią valstybę narę, kuriai padeda Tarybos Generalinis Sekretorius, Aukštasis atstovas bendrai užsienio ir saugumo politikai. 3 straipsnis 1. 1 straipsnio 2 dalyje nurodytiems tikslams skiriamos finansinės pagalbos dydis yra 210000 eurų. 2. Šio straipsnio 1 dalyje nurodyta suma finansuojamos išlaidos tvarkomos laikantis Europos bendrijos procedūrų ir taisyklių, taikomų Europos Sąjungos bendram biudžetui. 4 straipsnis 1. Šie bendrieji veiksmai įsigalioja jų priėmimo dieną. Jų galiojimas baigiasi praėjus dvylikai mėnesių nuo atitinkamos subsidijos susitarimo tarp Komisijos ir ESBO sudarymo. 2. Šie bendrieji veiksmai peržiūrimi praėjus dešimt mėnesių nuo jų priėmimo. 5 straipsnis Šie bendrieji veiksmai skelbiami Oficialiajame leidinyje. Priimta Liuksemburge, 2001 m. spalio 29 d. Tarybos vardu Pirmininkas L. Michel --------------------------------------------------